Virallinen lehti nro C 263 , 20/08/1998 s. 0009 - 0009



TUOMIOISTUIMEN NEUVOA-ANTAVA LAUSUNTO 1 päivänä huhtikuuta 1998 (Nedre Romerike herredsrettin esittämä pyyntö saada neuvoa-antava lausunto) asiassa E-3/97: Jan og Kristian Jæger AS vastaan Opel Norge AS (1) (Kilpailu - Moottoriajoneuvojen jakelujärjestelmä - Yhdenmukaisuus ETA-sopimuksen 53 artiklan 1 kohdan kanssa - Lupa liittyä järjestelmään - Pätemättömyys) (Työjärjestyksen 27 artiklan 5 kohdan nojalla ainoastaan englannin- ja norjankieliset teksti ovat todistusvoimaisia) (98/C 263/12) Asiassa E-3/97, jossa norjalainen Nedre Romerike herredsrett (Nedre Romeriken käräjäoikeus) on pyytänyt tuomioistuimelta valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla neuvoa-antavaa lausuntoa ETA-sopimuksen 53 artiklan tulkinnasta käräjäoikeudessa vireillä olevassa asiassa Jan og Kristian Jæger AS vastaan Opel Norge AS, tuomioistuin, jonka presidenttinä toimi Bjørn Haug, tuomareina Thór Vilhjálmsson ja Carl Baudenbacher (esittelijä) sekä kirjaajana Per Christiansen, antoi 14 päivänä toukokuuta neuvoa-antavan lausunnon, jonka päätöslauselma on seuraava: 1. a) Moottoriajoneuvojen jakelua koskevassa sopimuksessa oleva lauseke, jossa jälleenmyyjäyrityksen toimitusjohtajan edellytetään omistavan 51 prosenttia tai enemmän kyseisen yrityksen osakkeista, ei kaikissa olosuhteissa välttämättä rajoita kilpailua ETA-sopimuksen 53 artiklan 1 kohdan tarkoittamassa merkityksessä. Jos siihen kuitenkin liittyy lauseke, jossa kielletään muiden jälleenmyyjäyritysten osakkuuksien omistaminen, se saattaa rajoittaa kilpailua ETA-sopimuksen 53 artiklan 1 kohdan tarkoittamassa merkityksessä. b) Tällainen lauseke on kyseisen artiklan vastainen ainoastaan, jos se on osa sopimusta, joka saattaa vaikuttaa sopimuspuolten väliseen kauppaan ja jos sen tavoitteena tai vaikutuksena on kilpailun estäminen, rajoittaminen tai vääristäminen ETA-sopimuksen kattamalla alueella. c) ETA-sopimuksen 53 artiklan 1 kohdassa esitettyä yleistä kieltoa sovellettiin syyskuussa 1995. 2. a) Moottoriajoneuvojen jakelua koskevassa sopimuksessa oleva lauseke, jossa jälleenmyyjänä toimivan yritysyhteisön osakkeenomistajia estetään omistamasta osakkuuksia ajoneuvojen jakelun alalla toimivissa muissa yrityksissä, voi rajoittaa kilpailua ETA-sopimuksen 53 artiklan 1 kohdan tarkoittamassa merkityksessä. b) Tällainen lauseke on kyseisen artiklan vastainen ainoastaan, jos se on osa sopimusta, joka saattaa vaikuttaa sopimuspuolten väliseen kauppaan ja jos sen tavoitteena tai vaikutuksena on kilpailun estäminen, rajoittaminen tai vääristäminen ETA-sopimuksen kattamalla alueella. c) ETA-sopimuksen 53 artiklan 1 kohdassa esitettyä yleistä kieltoa sovellettiin syyskuussa 1995. 3. ETA-sopimuksen 53 artiklan 1 kohta ei velvoita moottoriajoneuvojen maahantuojaa tekemään jälleenmyyntiedustusta koskevaa sopimusta kenenkään jälleenmyyjäksi haluavan kanssa, jotka täyttävät muilta osin ne laatua koskevat arviointiperusteet, joita maahantuoja saattoi jälleenmyyjiltä laillisesti vaatia syyskuussa 1995. 4. Sopimuksesta neuvotteleminen tai sopimus sopimuksen tekemisestä merkitsee "sopimusta" ETA-sopimuksen 53 artiklan 1 kohdan tarkoittamassa merkityksessä ainoastaan, jos sopimuspuolet ilmaisevat päässeensä yksimielisyyteen yhteisestä aikomuksestaan käyttäytyä markkinoilla erityisellä tavalla. 5. Silloin kun autojen maahantuoja käyttää sellaista jakelujärjestelmää, joka saattaa vaikuttaa jakelukanaviin ja jonka ehdoista ei voida neuvotella vaan ne lankeavat kaikkien hyväksyttyjen jälleenmyyjien noudatettavaksi, kieltäytyminen hyväksymästä jälleenmyyjää on osa niitä maahantuojan ja sen jälleenmyyjien välisiä sopimussuhteita, jotka tutkitaan ETA-sopimuksen 53 artiklan mukaisesti. 6. ETA-sopimuksen 53 artiklan 2 kohtaa sovelletaan ainoastaan niihin sopimuksen kohtiin, jotka saattavat sopimuksen ristiriitaan ETA-sopimuksen 53 artiklan 1 kohdassa esitetyn kiellon kanssa. Kansallisen tuomioistuimen tehtävänä on määrittää, voidaanko ETA-sopimuksen erottaa muusta sopimuksesta ja voidaanko sopimus tämän jälkeen vielä panna täytäntöön. (1) EYVL C 376, 11.12.1997, s. 13.